Ĉi tiu artikolo estas verkita en Esperanto-Vikipedio kiel la unua el ĉiuj lingvoj en la tuta Vikipedia projekto.

***Bizancio*** (Bizanco) estas unu el la ĉefaj libroj de la hispana verkisto Ramón J. Sender publikigita en 1956, kiam la aŭtoro estis en la kerno de sia etapo de ekzilo. Ĝi rajtis esti publikigita en Hispanio nur en 1968, kiam la verkoj de Sender ekpublikiĝis en lia lando.

Temas pri historia romano kiu rakontas la historion de la almogavaroj en la Bizanca Imperio. Sender en sia ekzilo, ne povanta reveni sialanden, sentas sin proksima al la naskolando almenaŭ esplorante ties pasintecon kaj rekreante ĝin.

Intrigo
-------

**Averto: *La teksto, kiu sekvas, malkaŝas detalojn pri la intrigo de la rakonto.***

La kerno de la verko estas la ekspedicio de ok mil katalun-aragonaj trupoj apoge dekomence kaj opozicie poste al la Bizanca Imperio, starte en 1302, alvokitaj de la imperiestro Androniko la 2-a Paleologo kontraŭ la turkoj kiuj minacis la imperiajn landlimojn. La estro estis Roger de Flor, kaj kapitanoj Muntaner kaj Arenós; aliflanke estas Mikaelo, filo de Androniko, kaj Maria, filino de la komplotema Irene, fratino de la imperiestro.

Almogavaro defias kaj venkas du grekajn kavalirojn kaj ekde tiam oni starigas la superecon de la aragonanoj, instalitaj en Blankerno, malamike de kontraŭa kvartalo de ĝenovanoj. Roger edziĝas al la princino Maria, kiu montriĝas fantaziema. En konflikto mortas kvar mil ĝenovanoj kaj neniu kataluno. Arenós konfesas al Muntaner, ke ankaŭ li estas enamiĝinta je Maria, kaj tial li foriras ankaŭ por eviti konflikton kun Roger kaj pro la fiagoj de almogavaroj. Okazas ankaŭ serio de venkoj kontraŭ la turkoj, kio vekas envion de malamikoj, kun komplotoj en Konstantinopolo, kaj ribeloj de aliancanoj, kiel alanoj kaj romeoj. Intermezas oftaj leteroj de Maria. Androniko pagas malbone al la almogavaroj vintrumantaj en Kalipoli. La imperiestro protektas la ĵus alveninta Berenger de Entenza, rivalo de Roger de Flor.

Roger venas al Konstantinopolo, kie estas murdita dum bankedo, kio startigas persekutadon kontraŭ la almogavaroj, jam nenecesaj, ĉar jamvenkis la turkojn, kaj multekostaj. Tri kapitanoj defendas sin arde en turo, sed aliaj kvar mil almogavaroj estas mortigitaj. La nova estro Rocafort venkas en Apros, kaj Rodesto, kion rakontas Maria. Okazas sinsekvaj sukcedoj de almogavarestroj kaj armitaj konfliktoj. La princino Maria, enamiĝinta de Berenguer, komplotas, ĉefe post lia murdo, kaj Rocafort, ankaŭ enamiĝinta de Maria, estas ekzekutita. La almogavaroj retiriĝas tra Tesaloniko al Ateno.

**Averto: *Malkaŝado de la intrigo de la rakonto ĉi tie finiĝas.***

Analizo
-------

Kvankam Sender estas jam enradikiĝinta en Usono, lia klino al la hispana kulturo kondukas lin al elekto kiel eposa popolo la katalun-aragonanojn. Inter la dek du historiaj romanoj de Sender, tiu ĉi estas kiu plej malantaŭen retroeniras serĉe de la prasento de la hispana popolo, kontraste kun orientanoj. Krome, li kiel aragonano sentas sin proksima al la pirenea naskolando de almogavaroj.

Temas pri epopeo de Roger de Flor, en kiu aperas la morto kiel virta fakto. Sender sekvas kiel inspiro la "Crónica" de Ramón Muntaner, precize el la fragmentoj 199 ĝis 239.

Referencoj
----------

1. ↑  Ramón J. Sender, *Bizancio*, México, Diana, 1956; Elizabeth Espadas, *A lo largo de una escritura. Ramón J. Sender. Guía bibliográfica*. Instituto de Estudios Altoaragoneses, Huesca, 2002. ISBN = 84-8127-126-8 p. 23.
2. ↑  Ramón J. Sender, *Bizancio*, Andorra, Barcelona, 1968, I-325pp. II-318 pp.
3. ↑  José María Salguero Rodríguez, *Un análisis de "Bizancio" de Ramón J. Sender*, en "Cátedra Nova", Badajox, nº 14, diiembre 2001. pp. 393-404.
4. ↑  Ramón Muntaner, "Crónica", Alianza, Madrid, 1970. 700 pp. Nome en pp. 410-492.

Vidu ankaŭ
----------

* Almogavaroj
* Bizanca Imperio
* Historia romano

Bibliografio
------------

* Elizabeth Espadas, *A lo largo de una escritura. Ramón J. Sender. Guía bibliográfica*. Instituto de Estudios Altoaragoneses, Huesca, 2002. ISBN = 84-8127-126-8
* José María Salguero Rodríguez, *La novela histórica de Ramón J. Sender*, Universidad de Extremadura (Facultad de Filosofía y Letras), Cáceres, 1981. pp. 22-39.

Eksteraj ligiloj
----------------

* Verkoj de Ramón J. Sender en Instituto de Estudios Altoaragoneses

  



|  |  |
| --- | --- |
| Bibliotekoj | * PeEnEo: 857025
 |